Armenía er eina liðið sem er með fullt hús stiga eftir fyrstu þrjá leikina í J-riðli undankeppni HM karla í fótbolta. Ísland fékk sín fyrstu þrjú stig í riðlinum gegn Liechtenstein í gær en Þýskaland tapaði sínum fyrsta leik í undankeppni HM í 20 ár í gærkvöld.
Ísland vann Liechtenstein 4-1 í Vaduz í Liechtenstein í gærkvöld. Birkir Már Sævarsson og Birkir Bjarnason skoruðu tvö mörk fyrir Ísland í fyrri hálfleik og þeir Guðlaugur Victor Pálsson og Rúnar Már Sigurjónsson bættu tveimur mörkum við í þeim síðari. Yannick Frick skoraði mark Liechtenstein beint úr hornspyrnu á 79. mínútu. Eftir sigurinn í gær er Ísland með þrjú stig í J-riðli undankeppninnar en Liechtenstein er án stiga. Tveir aðrir leikir voru spilaðir í riðlinum í gær. Armenía vann Rúmeníu 3-2 og hafa Armenar því unnið alla þrjá leiki sína í riðlinum. Óvæntustu úrslit riðilsins í gær komu í Duisburg í Þýskalandi en þar vann Norður-Makedónía 2-1 sigur á Þýskalandi. Þetta var fyrsta tap Þjóðverja í undankeppni HM frá árinu 2001 þegar Þýskaland tapaði 5-1 fyrir Englandi. Þjóðverjar eru með 6 stig í riðlinum, líkt og Norður-Makedónía en Rúmenía er, líkt og Ísland, með þrjú stig. Næstu leikir undankeppninnar verða spilaðir í september en þá spilar Ísland fimm heimaleiki í röð. Í júní spilar íslenska liðið tvo vináttuleiki, við Færeyjar og Pólland, áður en undankeppnin heldur áfram. Arnar Þór Viðarsson er þjálfari karlalandsliðsins.
sagði Arnar Þór í viðtali við RÚV eftir leikinn í gær.
Þýskaland tapaði sínum fyrsta leik í undankeppni HM í 20 ár í gær fyrir Norður-Makedóníu í riðli Íslands. Armenía er eitt á toppi riðilsins en Ísland nældi í sín fyrstu stig í gær.